
Dadansoddiad beirniadol o’r berthynas rhwng gwybodaeth pwnc athro a dysgu ac addysgu effeithiol yn yr ysgol gynradd.

Yn y traethawd hwn byddaf yn trafod pwysigrwydd gwybodaeth pwnc a’r goblygiadau  ar athrawon ac ar fyd addysg. Wrth drafod gwybodaeth pwnc, dadansoddir damcaniaeth Shulman ynglŷn â gwybodaeth pwnc athrawon a’i wybodaeth pwnc pedagogeg. Trafodir y cwricwlwm cyfredol ac argymhellion Yr Athro Donaldson (2015). Adfyfyrir ar brofiadau personol yn deillio o’r profiad addysgu cyntaf a gwybodaeth pwnc personol wrth addysgu’r plant. Trafodir gwahanol safbwyntiau gan gysylltu hyn â gwybodaeth pwnc sy’n berthnasol i gwricwlwm cynradd. Gweir hyn trwy ymchwilio i wahanol ddulliau a damcaniaethau yn gysylltiedig ag addysgu iaith, llythrennedd, mathemateg a rhifedd.
Mae angen ymwybyddiaeth eang a dwfn ar athrawon os maent am ymateb yn dda. Golyga hyn ymchwil pellach i ddarganfod atebion yn amlach na pheidio. Ymhellach, mae angen gwybodaeth ar athrawon o addysgeg hefyd. Er enghraifft, mae angen i athrawon fod yn ymwybodol o gamsyniadau cyffredin a chael eu disgyblion i fagu ffyrdd o oresgyn hyn. Mae pwysigrwydd ar feithrin cysylltiadau a chysylltiadau rhwng gwahanol syniadau i feddwl yn hyblyg er mwyn ystyried ffyrdd amgen o edrych ar yr un syniad neu broblem (Alexander, Rose, & Woodhead, 1992).
Cred Pollard ac Anderson (2012) bod hyder athrawon ysgol gynradd o ran gwybodaeth pwnc yn amheus. Mae hyn er gwaethaf yr awydd o blith athrawon i ddatblygu eu gwybodaeth pwnc, megis drwy fynychu cyrsiau parhaus i ddatblygu’n broffesiynol. Credir bod llawer o bwysau ar athrawon i fod yn hollol wybodus ym mhob pwnc o’r Cwricwlwm Cenedlaethol. Arweinia hyn at athrawon yn amau eu gallu (McEwan a Bull, 1991). Mae’r llywodraeth yn hyrwyddo hyfforddiant athrawon ac arsylwadau mewn ysgolion fel modd i ddatblygu gwybodaeth pwnc athrawon. 
Mae gofynion gwybodaeth pwnc athrawon yn hanfodol o bwysig, yn enwedig mewn pynciau craidd ac ymwybyddiaeth dechnegol. Wrth weithio’n agos gyda nifer o athrawon ar draws Cymru, mae gan Lywodraeth Cymru (2017b) bum safon newydd i ymwneud ag arweinyddiaeth ac addysgu i ysgogi pob ymarferwr sy’n gweithio gyda phlant mewn addysg. Mae gan y bum safon newydd set o ymagweddau a gwerthoedd sy’n cyd-fynd i’w cefnogi er mwyn iddo redeg yn fwy hwylus. Canolbwyntir ar waith pob athro a’r elfennau sy’n hanfodol i’w gael o safon uchel - arweinyddiaeth, arloesi, addysgeg, cydweithredu a dysgu proffesiynol. Mae’r elfennau yma yn sylfaen i athrawon datblygu yn eu gyrfa a hefyd trawsnewid y system addysg sydd gennym yng Nghymru.
Datblygwyd y safonau newydd yma’n benodol mewn addysg gan ymarferwyr y proffesiwn er mwyn gwneud yn berthnasol i athrawon yn ddyddiol. Cyflwynwyd Pasbort Dysgu Proffesiynol (PDP) ar gyfer athrawon, athrawon newydd gymhwyso ac arweinwyr ffurfiol mewn addysg. Gwneir hyn gan Gyngor y Gweithlu Addysg i sicrhau bod pob ymarferwr addysg yn myfyrio eu profiadau personol yn y proffesiwn. Gwneir hyn yn orfodol i bob athro newydd gymwys er mwyn iddynt gael tystiolaeth eu bod yn berchen a’r holl ofynion perthnasol yn y proffesiwn (Llywodraeth Cymru, 2017b).
Damcaniaethwr sydd wedi dadansoddi gwybodaeth pwnc athrawon yw Shulman (1986).  Dywed fod pwyslais ar wybodaeth bynciol athrawon a’i bedagogeg yn cael eu trin yn cyd-anghynhwysol. Cred Shulman y dylai rhaglenni addysg athrawon gyfuno’r ddau faes o ymwybyddiaeth. Yn ôl Shulman (1986) mae ymwybyddiaeth cynnwys addysgeg yn:
‘’. . . embodies the aspects of content most germane to its teachability. Within the category of pedagogical content knowledge I include, for the most regularly taught topics in one's subject area, the most useful forms of representation of those ideas, the most powerful analogies, illustrations, examples, explanations, and demonstrations - in a word, the ways of representing and formulating the subject that make it comprehensible to others . . . It also includes an understanding of what makes the learning of specific concepts easy or difficult: the conceptions and preconceptions that students of different ages and backgrounds bring with them to the learning.’’
(Shulman, 1986: 9).

Crëwyd fframwaith damcaniaethol ‘A Model of Pedagogical Reasoning’ gan Shulman (1986). O fewn y fframwaith nodwyd bod angen i athrawon meistroli dwy wahanol fath o wybodaeth. Y gyntaf, yw meithrin ymwybyddiaeth ddofn o gynnwys y pwnc ei hun. Yn ail, dyllir athrawon fod yn ymwybodol o ddatblygiadau yn y cwricwlwm. Darluniwyd cylchred o weithgareddau a dylai athro cwblhau i weithredu ymarfer da. Y gweithgareddau crëwyd gan Shulman oedd: dealltwriaeth newydd, adfyfyrio, gwerthuso, cyfarwyddid, trawsnewid a dealltwriaeth. Mae gwybodaeth pwnc athrawon yn faes cymhleth iawn, sy’n gwneud yn anodd ei dadansoddi o fewn un fframwaith penodol. Yn benodol, dylai unrhyw gynrychiolaeth o wybodaeth pwnc athrawon adlewyrchu ei natur ddeinamig a chymdeithasol (Fenstermacher, 1994).
Gwnaeth Sockett (1987) ymateb i erthygl Shulman gan ddatblygu dadl am broffesiynoldeb athrawon. Cred Sockett bod damcaniaeth Shulman yn ddiffygiol am dri phrif reswm. Yn gyntaf, bod yna ddiffyg sylw i gyd-destun yn hytrach na chynnwys ei ddamcaniaeth. Yn ail, yr annigonolrwydd o’i iaith i ddisgrifio fframwaith moesegol addysgu. Yn olaf, cred Sockett bod diffyg soffistigeiddrwydd o ran y cysylltiad rhwng rhesymu a gweithrediad wrth addysgu. Fe ddaeth Sockett i’r farn yma wrth ystyried fod pob  un o’r gwendidau yma wedi codi o’r ffaith bod dadansoddiad Shulman wedi cael ei arwain gan asesiad yn unig (Sockett, 1987).
Gwnaeth Cochran, DeRuiter a King (1993) hefyd adolygu model gwreiddiol Shulman i fod yn fwy cyson. Gwnaethwyd hyn trwy greu safbwynt adeileddol ar addysgu a dysgu. Disgrifiwyd model o ymwybyddiaeth cynnwys addysgeg sy’n ganlyniad o bedwar prif gydran. Mae dau ohonynt yn ymwneud â gwybodaeth bynciol ac ymwybyddiaeth addysgeg. Mae’r ddwy gydran arall o wybodaeth pwnc athrawon hefyd yn gwahaniaethu athrawon ag arbenigwyr pynciol. Un prif ran o wybodaeth pwnc athrawon yw’r gallu i adnabod galluoedd eu disgyblion gan ddefnyddio strategaethau addysgu gwahanol sy’n addas i’w hoedran a lefelau datblygedig (Cochran et al, 1993). 
Dylir athrawon cefnogi eu disgyblion mwy abl a thalentog wrth sicrhau bod y plant yn cael eu herio’n ddigonol mewn gwersi gan gynllunio gweithgareddau ychwanegol i’r plant eu defnyddio er mwyn ymarfer eu doniau. Dylai’r gweithgareddau yma bod yn wahanredol, enghreifftiwyd hyn trwy ymchwilio mewn i brosiect sy’n ymwneud a phwnc penodol. Gofir cwestiynau heriol sy’n ymestyn dealltwriaeth eu disgyblion o’r hyn sy’n cael eu hastudio gan athrawon, gwneir hyn trwy rwpio’r plant gyda phlant eraill mwy aml a thalentog yn y dosbarth (Smith, 2005).
‘’Strong leadership and high expectations helps nurture and challenge pupils who are more able and talented’’ (Estyn, 2018). Amlinellwyd mewn adroddiad Estyn ‘Supporting more able and talented pupils’ amdano sut mae addysgu effeithiol, phartneriaethau cryf allanol a chyfleoedd am ddisgyblion i ddysgu’n annibynnol yn galluogi ysgolion i ymestyn eu disgyblion mwy aml a thalentog (MAT) yn llwyddiannus. Mae doniau plant yn gallu ymddangos mewn amryw o ardaloedd megis celf, chwaraeon, drama a cherddoriaeth, ble gall eraill mynegi eu doniau mewn sgiliau arwain neu weithio mewn tîm. Mae’n hanfodol i ysgolion cynnig cyfleoedd ymestynnol ar draws y cwricwlwm am y disgyblion MAT yma er mwyn iddynt gyrraedd eu llawn botensial (Estyn, 2018).
Cydnabu McEwan a Bull (1991) fod gwaith Shulman wedi gwneud cyfraniad defnyddiol o ran dealltwriaeth o wybodaeth pwnc mewn addysg ac addysgu. Gwnaeth Shulman wahaniaethu cynnwys rhwng gwybodaeth pwnc a chynnwys gwybodaeth addysgeg. Credodd McEwan a Bull fod y gwahaniaethau yma yn ddiangen oherwydd arweiniodd at gwestiynau ymchwil am drawsnewid o un fath o wybodaeth i fodd arall a oedd yn gyfeiliornus. Wrth dynnu sylw at ddamcaniaeth Dewey, awgryma McEwan a Bull (1991) nad ydy gwaith Shulman wedi’i seilio ar ‘objectivist epistemology’. Mae damcaniaeth Shulman hefyd yn tynnu sylw at bryderon Shulman o ‘the teachability of representations’ a sut mae hyn yn cael ei drosglwyddo mewn model o addysgu gan ffocysu ar ddefnydd o ddamcaniaethau ac esboniadau (Ellis, 2009).
Mae’r dull cyfan o ddatblygu pobl ifanc o 3 i 16 oed yn newid yng Nghymru. Wrth i’r cwricwlwm newydd yn cael ei gyflwyno, bydd mwy o bwyslais ar baratoi pobl ifanc ar gyfer bywyd a sicrhau bod ganddyn nhw sgiliau allweddol i ddatblygu i’w llawn botensial mewn bywyd. Bydd y cwricwlwm newydd yn gwneud hyn trwy adeiladu ar eu galluoedd i ddysgu sgiliau newydd a gweithredu hyn mewn modd mwy cadarnhaol a chreadigol. Trwy gyflwyno’r dull yma, mae gobaith i blant ymdopi gyda’r byd a’r newidiadau parhaus. Bydd pobl ifanc yn magu dealltwriaeth o sut i ffynnu mewn byd mwy mwy digidol (Llywodraeth Cymru, 2017).
O ganlyniad i hyn, gwelir rôl allweddol i’r fframwaith cymhwysedd digidol, gyda sgiliau’n cael eu datblygu ar draws y cwricwlwm er mwyn paratoi pobl ifanc am gyfleoedd a risgiau ar-lein. Wrth ymbaratoi at y cwricwlwm newydd anogir athrawon i dderbyn mwy o ryddid wrth ystyried dulliau dysgu ac addysgu. Mae’r asesiadau yn canolbwyntio ar sicrhau bod dysgwyr yn deall sut maent yn perfformio yn academaidd a’r cam ymlaen o hyn. Bydd yna bwyslais newydd ar asesu ar gyfer dysgu fel nodwedd hanfodol o ddysgu ac addysgu (Donaldson, 2015). 
Cynhaliwyd rhaglen ymchwil ym Mhrifysgol Caergrawnt ynglŷn â gwybodaeth pwnc athrawon yn fathemateg. Ymchwiliwyd mewn i wybodaeth pwnc mathemateg athrawon dan hyfforddiant, a’r modd daw’r wybodaeth yma yn glir wrth gynllunio ac addysgu yn yr ystafell dosbarth. O ganlyniad i’r ymchwil yma, datblygwyd fframwaith am arsylwi ac asesu o addysgu mathemateg gyda ffocws clir am gyfraniad gwybodaeth pwnc athrawon. Yn hytrach na chysidro agweddau cyffredinol gwersi megis rheoli a threfn y dosbarth, mae’r fframwaith hwn, sef y Knowledge Quartet yn gwahanu digwyddiadau mewn gwersi tra gyfeirio at wybodaeth pwnc athrawon a’r ymwybyddiaeth defnyddiwyd yn ystod y wers (Rowland, 2012). Gwahaniaethodd Shulman rhwng gwybodaeth pwnc a gwybodaeth pwnc pedagogeg athrawon, ni wnaeth cyffwrdd llawer gydag addysgu mathemateg (Shulman, 1986). Gweler y Knowledge Quartet (Rowland, 2012) sefyllfaoedd ble mae ymwybyddiaeth o’r fath yn fodd o addysgu. Rhannwyd credoau ac ymwybyddiaeth gan y Knowledge Quartet mewn i bedwar gwahanol gategori: trawsnewid, sylfaen, cysylltu â chynllun wrth gefn. Perchnoga pob un o rain is-gategorïau i’w esbonio mewn mwy o fanylder.
Treuliais fy nghyfnod Profiad Addysgu Proffesiynol mewn ysgol fabanod yn Ne Nghymru, gyda 237 o blant rhwng yr oedran 3 a 7 yn ei mynychu. Cyfeiriaf at yr ysgol fel Ysgol X er mwyn parchu cyfrinachedd. Mae yna ddwy ffrwd ar wahân yn yr ysgol, yn cynnig addysg cyfrwng Cymraeg neu Saesneg. Daw bron 23% o’r disgyblion sy’n mynychu’r ysgol o gartrefi ble maent yn siarad Cymraeg. Roedd dau aelod yn fy nosbarth yn derbyn prydau ysgol am ddim. Roedd tua 10% o’r ysgol gyfan yn gymwys i’w dderbyn, felly mae’r ffigwr yma yn is o gymharu â chyfartaleddau ysgolion eraill yng Nghymru (Estyn, 2015). Pennwyd safon ‘da’ i gwestiynau bod bron pob disgybl yn gwneud cynnydd da yn ystod eu cyfnod yn yr ysgol; bod yr ysgol yn cynnig cyfleoedd amrywiol i sicrhau bod disgyblion yn datblygu agwedd gadarnhaol tuag at yr iaith Gymraeg. Er ddweud hyn, roedd gan Estyn ychydig o awgrymiadau am sut gall yr ysgol wella. Nodwyd yr angen i ddisgyblion mwy abl a thalentog gyflawni gwaith a phob agwedd o fywyd ysgol i’w llawn botensial. Nodwyd hefyd yr angen i bob athro ar draws yr ysgol rannu nod gwersi yn gyson gyda disgyblion i sicrhau dealltwriaeth (Estyn, 2015).
Thema’r hanner tymor tra roeddwn i ar PAP oedd y Tri Mochyn Bach. Roeddwn i’n frwdfrydig a chyffrous i ddechrau cynllunio gwersi i ddatblygu sgiliau’r plant a hefyd gwneud y broses yn hwyliog. Dechreuais ysgrifennu syniadau o wersi yn fy nyddiadur, yna roeddwn i wedi mynd ati i ysgrifennu fy nghynlluniau am fy wythnos gyntaf o addysgu. Pan ddangosais fy nghynlluniau i’r athrawes ddosbarth, roedd hi’n hapus gyda fy ngwers gyntaf a sut roeddwn i wedi ei hysgrifennu. Newidiodd pob cynllun arall oherwydd doedd hi ddim yn credu bod digon o amser i bob plentyn orffen y gwaith a’r tasgau roeddwn i wedi’u gosod. Roeddwn i wedi cynllunio gwersi gwahanol ar gyfer bob dydd o’r wythnos. Nid oedd hyn yn cydymffurfio gyda pholisi’r ysgol. O ganlyniad, cymerodd ychydig o amser i gyfarwyddo gyda pholisi’r ysgol megis cynllunio un wers iaith neu fathemateg i bara trwy’r wythnos. Roeddynt yn gwneud hyn trwy gynnal tasgau ffocws gyda grŵp fesul dydd a chylch droi hyn trwy gydol yr wythnos er mwyn sicrhau bod pob grŵp wedi cwblhau’r dasg.
Yn ystod rhan gyntaf y profiad addysgu, adlewyrchais ar wybodaeth pwnc fy hun a chanfod  bylchau. Addysgais gyfres o wersi yn cyflwyno’r grefydd Sikhiaeth a’i thraddodiadau i blant dosbarth blwyddyn 1. Er nad hwn oedd thema’r dosbarth am y tymor, roedd yr athrawes dosbarth wedi gofyn i mi gynllunio gwersi penodol ar y grefydd. Nid oeddwn yn ymwybodol iawn o’r cefndir felly roedd rhaid i mi ymchwilio llawer wrth ddarllen llyfrau ac edrych ar y we. Cynlluniais fy ngwers gyntaf ar Sikhiaeth yn ofalus iawn er osgoi cymhlethu’r plant wrth gyflwyno pwnc hollol newydd ac anghyfarwydd iddynt. Ailadroddais yr eirfa newydd trwy gydol y wers i gael y plant yn gyfarwydd â’i defnyddio a deal yr ystyr. Cred Pestalozzi fod ailadrodd yn hanfodol o bwysig i blant ddysgu a dylai bod digon o gyfleoedd i blant brofi hyn (Wellhousen a Crowther, 2004). 
Sicrheais fy mod wedi gwahaniaethu’n effeithiol rhwng y grwpiau o allu yn y dosbarth drwy’r tasgau ffocws. Aseswyd y plant yn effeithiol tra ar dasg gan addasu cynlluniau dilynol. Roedd y disgyblion yn ymholgar iawn i ddysgu am grefydd y Sikhiaid. Y wers rwyf wedi dewis adfyfyrio arni yw ‘Y Pump K’ (Gweler Atodiad 1: Cynllun gwers). Awgryma Donaldson (2015) yn ei argymhellion bod addysg grefyddol yn gysylltiedig â Maes Dysgu a Phrofiad y Dyniaethau. Ceisiais gynnig digon o gyfleoedd i wneud y gwersi yn ymarferol i’r plant, gan fod ‘cynnig profiadau gwerthfawr i blant a phobl ifanc sy’n cyfrannu at gyflawni pob un o’r dibenion addysg’ (Donaldson, 2015: 46) yn allweddol.
Doedd gen i ddim llawer o wybodaeth pwnc ynglŷn â gwisgoedd a thraddodiadau’r grefydd. Felly noson cyn y wers adolygais eirfa’r ‘Pump K’ i’w magu ar gof a chadw yn hytrach nag edrych ar nodiadau yn y wers. Byddai hyn wedi cymhlethu’r addysgu. Cyfeiriaf ar un o bedwar aelod o’r Knowledge Quartet (Rowland, 2012) gan gaffael gwybodaeth sylfaen ym mhwnc a’r ffyrdd fe wnes i ei haddysgu. Nodir dylid deall y wybodaeth sy’n cael ei addysgu i ddisgyblion. Sicrheais fy mod yn defnyddio terminoleg gywir a phriodol tra addysgu crefydd Sikhiaeth i ddisgyblion blwyddyn 1. Yn ystod y wers, labelwyd llun bachgen Sikh gan y plant, roeddwn yn gallu adnabod gwallau’r disgyblion wrth fagu’r eirfa ar gof wrth labeli’r dillad gydag un o’r ‘Pump K’.
Mae gan athrawon mwyaf effeithiol wybodaeth pwnc dwfn am y pynciau maent yn eu haddysgu. Mae hyn yn glir pan mae gwybodaeth pwnc athro yn gadarn iawn, mae’n cael effaith sylweddol ar ddysgu eu disgyblion. Yn ogystal â chael gwybodaeth pwnc cryf, mae angen i athrawon sicrhau bod plant yn gwneud synnwyr o’r defnydd maent yn cael eu haddysgu a’r ffyrdd mae eu disgyblion yn canfod y cynnwys (Coe et al, 2014).
Yn ystod un wers iaith cyfunais sgiliau iaith, llythrennedd a chymhwysedd digidol. Ceisiais ddatblygu gymaint o sgiliau’r plant ag y gallwn yn y wers benodol hon. Yn ôl Fframwaith y Cyfnod Sylfaen, dylai plant dderbyn cyfloed i drochi mewn gweithgareddau a phrofiadau iaith (Llywodraeth Cymru, 2015). Darllenwyd stori’r Tri Mochyn bach gan y dosbarth. Nod y wers oedd disgrifio cymeriad o’r stori gan ddefnyddio ansoddeiriau. Wrth adeiladu ar wybodaeth flaenorol, roedd rhaid i’r plant wneud dewisiadau eu hun ynglŷn â pha gymeriad i ddisgrifio a pha ansoddeiriau i ddefnyddio i wneud hyn.
Roedd y plant wedi gwneud y dasg hon ar ‘Jit’ ar Hwb, adnodd Cymraeg i ysgolion gan Lywodraeth Cymru. Dywed yn Fframwaith y Cyfnod Sylfaen (Llywodraeth Cymru, 2015) dylai sgiliau iaith, lythrennedd a chyfathrebu plant gynnwys deunyddiau clywedol a meddalwedd rhyngweithiol TGCh. Roedd hi’n amlwg nad oedd y plant yn gyfarwydd â defnyddio cyfrifiaduron i gwblhau gwaith, megis mewngofnodi’n annibynnol ar Hwb neu ysgrifennu ar fysellfwrdd. Cyfaddefodd y mentor dosbarth nad oedd hi yn gyfarwydd â’i defnyddio ac nad oedd yn cynnal gwersi TGCh yn aml, er oedd un o’i hardaloedd yn ymwneud a’r bwrdd gwyn rhyngweithiol.
Nodwyd yn glir yn yr argymhellion bod yna gyfrifoldeb ar athrawon i gyd i lythrennedd, rhifedd a chymhwysedd digidol bod yn drawsgwricwlaidd i blant a phobl ifanc. Wrth gynllunio i wneud gwersi’n drawsgwricwlaidd, dylai athrawon galluogi cyfleoedd i’w disgyblion ymestyn a datblygu’r sgiliau ar draws y cwricwlwm i gyd (Dyfodol Llwyddiannus, 2015).
Treuliais wythnos yn addysgu gwersi amser i’r plant. Roeddwn yn bryderus wrth gyflwyno pwnc mor bwysig â hyn iddynt, oherwydd dyma sgil byddant yn defnyddio trwy gydol eu hoes. Dechreuais trwy gyflwyno cloc analog i’r dosbarth. Derbyniwyd ymateb gwych, gyda phob disgybl yn deall arwyddocâd y bys hir yn pwyntio ar y deuddeg yn golygu ‘o’r gloch’. Defnyddiais fy ngeirfa yn ofalus wrth gyfeirio at ‘fysedd’ y cloc i fod yn ‘fyr’ neu ‘hir’ gan osgoi defnyddio ‘bach’ a ‘mawr. Mae angen i athrawon cael dealltwriaeth o’r hyn maent yn addysgu a ble sy’n bosib yn eu haddysgeg mewn nifer o wahanol ffyrdd. Pwrpas addysgu yw ymgysylltu a chefnogi disgyblion i feithrin llythrennedd a mwynhau’r profiad tra wneud hyn. Dylwyd cefnogi eu disgyblion i dderbyn gwybodaeth newydd a datblygu dealltwriaeth eang o’r hyn a dysgwyd (Shulman 1986). Gwnaeth hyn hybu fy hyder am barhau i addysgu’r elfen ‘amser’.  Gan gyflwyno cloc analog i blant, mae’n esiampl o gyflwyno'r cysyniad o ffracsiynau gan fod wyneb y cloc wedi cael ei rannu i 12 rhan hafal. Mae’r cloc yn ymddwyn fel cynrychiolaeth weledol i eirfa megis ‘chwarter’ a ‘hanner’ sy’n galluogi plant i drosglwyddo’r wybodaeth yma i bynciau a sefyllfaoedd eraill (Bunnell ac Earle, 1996).
Wrth i’r plant gyfarwyddo gydag uned amser megis ‘o’r gloch’ ar gloc analog, symudais ymlaen i gyflwyno amser ar gloc digidol iddynt. Daeth y gwahaniaethau rhwng y grwpiau gallu yn amlwg wrth i’r plant ddechrau darllen yr uned ‘hanner awr wedi’ ar glociau analog a digidol. Roedd y ddau grŵp mwyaf galluog wedi deall y cysyniad yn syth. Fodd bynnag roedd angen ail ymweld ag ail adrodd llawer gyda’r ddau grŵp is. Holodd un plentyn gwestiwn nad oeddwn wedi gallu ateb yn yr unfan megis ‘Pam mae e’n dangos 30 ar yr ochr dde ar y cloc digidol pam mae’n hanner awr wedi, a dim 60 amser mae’n o’r gloch?’
Nid oeddwn yn sicr sut i ateb y cwestiwn, felly dywedais byddwn yn ateb ei gwestiwn ar ddiwedd y wers. Gyda hynny gofynnais am gymorth yr athrawes ddosbarth ar sut i egluro hyn i’r unigolyn. Canfyddodd hithau hi’n anodd esbonio hyn hefyd. Mae’r elfen o drawsnewid yn y Knowledge Quartet (Rowland, 2012) yn nodi gallu athrawon i fodelu ac esbonio pwnc mewn modd i’w dysgwyr deall. Dylwyd dewis esiamplau a sylwadau yn ofalus wrth wneud hyn. Atebais y cwestiwn gan esbonio bod y marciau o’r man cychwyn sef ‘12’ ar y cloc analog yn cynrychioli munudau, wrth i’r bys fynd yn ôl i 12 mae’n dechrau eto, felly mae’r munudau dychwelyd i sero ar gloc digidol.
Dysgais o’r sefyllfa hon fod angen gwybodaeth pwnc da ym mhob agwedd o’r hyn rydw’n addysgu i blant, ond gallaf ymchwilio neu ofyn am gymorth gan fentor i ddod o hyd i ateb os nad ydw i’n gwybod yr ateb yn syth. Nodwyd gan Fisher (2005) esiampl o athrawes dim yn teimlo ei bod hi’n gallu cynnig ateb llawn yn syth, felly gofynnwyd y cwestiwn i weddill y dosbarth, er mwyn cynnwys nhw mewn cael nifer o wahanol ymatebion. Fe wnaeth hi ddarganfod yr ateb mewn mwy o fanylder bellach ymlaen yn y wers gan ymchwilio mewn i arbenigwr ynglŷn â’r pwnc penodol. Wrth wneud hyn, creda Fisher (2005) dylwn ni fel athrawon dathlu pob math o gwestiynau sy’n cael eu holi gan blant, dylwn ni gwneud hyn trwy fodelu, mwynhau ac ail ymweld â nhw.
Un pwnc nad oeddwn wedi cyffwrdd ag yn ystod y PAP oedd gwyddoniaeth. Teimlaf nad oedd gen i ddigon o wybodaeth pwnc i gynnal gwers yn hyderus, felly wnes i osgoi’r pwnc yn gyfan gwbl ac rwy’n difaru gwneud hyn. Dylwn i wedi trafod fy mhryderon gyda fy mentor am sut i oresgyn fy mhryderon ac adeiladu hyder wrth ddechrau gyda gwersi syml ac adeiladu ar fy ngwybodaeth pwnc a magu hyder tra gwneud. Yn ôl (Stringer, 2013) dylai plant cael cyfleoedd digonol i chwarae a gwneud cysylltiadau mewn dysgu ymarferol. Mae addysgu da yn cynnwys athrawon yn gweithio ochr yn ochr gyda’r plant i ddatblygu syniadau gwyddonol. Dylai’r addysgu yma canolbwyntio ar gefnogi plant datblygu sgiliau meddwl annibynnol mewn ymchwilio mewn i destunau gwyddonol. Anogwyd y dull gorau i gyflawni hyn yw trwy ddatblygu’r sgiliau yma trwy gynllunio, sgaffoldio’r plant yn gyntaf a chael y plant i adeiladu ar eu hannibyniaeth ar wneud dewisiadau wrth dasg. Cysyllta’r pryderon yma at ddiffyg sylfaen yn y Knowledge Quarter (Rowland, 2012) wrth gaffael dealltwriaeth o’r hyn yn cael ei addysgu i’r disgyblion.
I gloi, mae’n glir bod damcaniaeth Shulman (1986) wedi cael dylanwad enfawr ar y ffordd mae athrawon ac ymarferwyr mewn addysg yn canfod y term gwybodaeth pwnc. Hawlia Shulman fod pwyslais ar wybodaeth pwnc a gwybodaeth pwng pedagogeg yn hafal o ran pwysigrwydd. Dylai athrawon gyfuno’r ddwy fath o ymwybyddiaeth wrth eu gwaith.  Yn ychwanegol mae’r fframwaith 'Knowledge Quartet', (Rowland, 2012) yn cydnabod fod Shulman wedi gwahaniaethu rhwng gwybodaeth pwnc a gwybodaeth pwnc addysgeg, gan adnabod sefyllfaoedd ble mae’r ymwybyddiaeth yma yn gallu cael eu defnyddio mewn gwaith athrawon.
Yn dilyn hyn, adlewyrchais ar wybodaeth pwnc fy hun tra oeddwn i ar fy mhrofiad addysgu proffesiynol. Teimlaf fod caffael gwybodaeth pwnc da ym mhob agwedd o’r hyn rwy’n addysgu yn hanfodol o bwysig er mwyn deall yr hyn rwy’n addysgu a sicrhau effeithiolrwydd. O brofiad yn y dosbarth, teimlwn yn fwy hyderus o ran cynnal gwers pan oeddwn yn gwbl glir o'r nod, y dull a'r camau. I'r dyfodol byddaf yn gwneud y gorau o’r anodau sydd gennyf gan arsylwi'n fanwl ar fy mentor, gofyn cwestiynau, gwrando a chymryd nodiadau yn deillio o drafodaethau a gwerthfawrogi pob adborth er mwyn gwella f'arfer a'm dealltwriaeth.  Bydd cwlbhau ffurflen C19 'Hunan-adolygu ac archwiliad o brofiad ysgol' ar ddiwedd y profiad addysgol cyntaf yn fodd i adnabod bylchau o ran profiadau a'u blaenoriaethu ar ddechrau PAP2. Bydd amlygu'r targedau yma i'r mentor dosbarth yn ystod yr wythnos arsylwi ar y profiad addysgol olaf yn fodd i dargedu sgiliau cwricwlaidd penodol a thrafodaeth am wybodaeth pwnc perthnasol er sicrhau addysgu llwyddiannus.

